***Ο μαγκούφης*** είναι ελληνική κωμική ταινία που γυρίστηκε το 1959, αλλά προβλήθηκε το 1962, σε σκηνοθεσία Τζανή Αλιφέρη και σενάριο των Πάνου Παπαδούκα και Βασίλη Σπυρόπουλου. Πρωταγωνιστούν οι Μίμης Φωτόπουλος, Γεωργία Βασιλειάδου και Μάρθα Βούρτση.

Πλοκή
-----

Ο Βασιλάκης (Μίμης Φωτόπουλος) είναι φανατικός κατά του γάμου. Μένει στην Αθήνα, ως νοικάρης στο σπίτι της Φωτεινής (Γεωργία Βασιλειάδου), η οποία δεν κάνει τίποτε άλλο από το να τον παροτρύνει να παντρευτεί. Μάλιστα έχει βάλει σκοπό να τον παντρέψει με την Καίτη (Μάρθα Βούρτση), μια υπάλληλο στο μαγαζί του Βασιλάκη, η οποία τον αγαπά πραγματικά, ενώ ο Βασιλάκης δεν το έχει καταλάβει. Κάποια στιγμή, με τη συνεχή πλύση εγκεφάλου, ο Βασιλάκης αρχίζει να αλλάζει ιδέες και ρωτάει παντρεμένους φίλους και γνωστούς για τον έγγαμο βίο τους.

Όταν η Φωτεινή πηγαίνει για Χριστούγεννα στη Θεσσαλονίκη, ο Βασιλάκης τυχαίνει να αρρωστήσει, και μην έχοντας κανέναν να τον φροντίσει, δέχεται την περιποίηση και τη φροντίδα της Καίτης. Έτσι, σιγά-σιγά αναπτύσσεται μεταξύ τους ένα αίσθημα και η νέα χρονιά τους βρίσκει αγκαλιασμένους. Ο Βασιλάκης θέλει να ζητήσει σε γάμο την Καίτη, μη γνωρίζοντας ότι πρόκειται για την κοπέλα που του προξένευε η Φωτεινή. Και όταν ο Βασιλάκης της ανακοινώνει τα νέα, εκείνη του φανερώνει ότι του έλεγε για την Καίτη. Τότε, ο Βασιλάκης, θεωρώντας ότι τον ξεγέλασαν ακυρώνει τον αρραβώνα.

Η Καίτη φεύγει από το μαγαζί και σχεδιάζει να φύγει με τη μητέρα της για την Αυστραλία, όπου μένει ο αδερφός της, ο οποίος της προξενεύει ένα γαμπρό. Ο Βασιλάκης μετανιώνει για την αθέτηση του λόγου και ζητάει στην Καίτη να παντρευτούν. Όταν εκείνη αρνείται, ο Βασιλάκης ετοιμάζεται να πουλήσει την επιχείρηση και να αλλάξει σπίτι, αλλά χάρη στην επέμβαση της Φωτεινής οι δυο τους οδηγούνται τελικά σε γάμο.

Διανομή ρόλων
-------------

| Ηθοποιός | Ρόλος |
| --- | --- |
| Μίμης Φωτόπουλος | Βασιλάκης, ο μαγκούφης |
| Γεωργία Βασιλειάδου | Φωτεινή, σπιτονοικοκυρά |
| Μάρθα Βούρτση | Καίτη, υπάλληλος |
| Γιάννης Φέρμης | Θοδωράκης, υπάλληλος |
| Γιάννης Σπαρίδης | Διονύσης |
| Αθηνά Μερτύρη | σύζυγος Θανάση |
| Γιώργος Τζιφός |  |
| Κική Βυζαντίου | μητέρα Καίτης |
| Ζωή Βουδούρη | πελάτισσα |
| Ρίτσα Διαμάντη | σύζυγος Γιάγκου |
| Γρηγόρης Βαρώσης |  |
| Ρολάνδος Χρέλιας | Γιάγκος |
| Αμαλία Λαχανά | πεθερά Γιάγκου |
| Αλέκος Δαρόπουλος | Παναγιώτης |

Παραγωγή
--------

Τη μουσική της ταινίας έχει επιμεληθεί ο Γιώργος Κατσαρός. 

Ανάμεσα στους ήρωες της ταινίας υπάρχει και ένα σκυλί, που συντροφεύει τον Βασιλάκη και οι δυο τους είναι οι καλύτεροι φίλοι. 

Η ταινία προβλήθηκε στις κινηματογραφικές αίθουσες τη σεζόν 1961-1962 και, κόβοντας 25.485 εισιτήρια, κατατάχθηκε στην 27η ανάμεσα θέση σε 68 ταινίες της ίδιας σεζόν.

Παραπομπές
----------

1. ↑  «Ο μαγκούφης (1962)». Αρχειοθετήθηκε από το πρωτότυπο στις 11 Σεπτεμβρίου 2016. Ανακτήθηκε στις 11 Σεπτεμβρίου 2016.
2. ↑  «Ο Μαγκούφης (1959) Ελληνική ταινία». *retrotainies.blogspot.com*. Ανακτήθηκε στις 24 Αυγούστου 2021.
3. ↑  «Ο Μαγκούφης» (στα Αγγλικά). Ανακτήθηκε στις 24 Αυγούστου 2021.
4. ↑  «Ο μαγκούφης». *www.retrodb.gr*. Ανακτήθηκε στις 24 Αυγούστου 2021.

Δείτε επίσης
------------

* Κατάλογος χριστουγεννιάτικων ταινιών

|  |  |
| --- | --- |
| 

|  |
| --- |
| * Πύλη:Κινηματογράφος
* Πύλη:Τέχνη
 |

 |